นายกรัฐมนตรียืนยันรัฐบาลให้ความสำคัญกับโครงการประชารัฐ เร่งรัดทำงานให้บรรลุวิสัยทัศน์การพัฒนาประเทศ
พลเอกประยุทธ์ จันทร์โอชา นายกรัฐมนตรี แถลงข่าวต่อสื่อมวลชนหลังการประชุมคณะรัฐมนตรีอย่างเป็นทางการนอกสถานที่ ณ มหาวิทยาลัยเทคโนโลยีสุรนารี จังหวัดนครราชสีมา  ว่า การเดินทางมาในครั้งนี้ ไม่มีปัญหาอุปสรรคแต่อย่างใด  รู้สึกดีที่ได้พบกับประชาชนไม่เฉพาะคนอีสาน แต่เป็นความรู้สึกที่ดีต่อคนทั้งประเทศ เพราะเป็นนายกรัฐมนตรีของคนทั้งประเทศ   โดยในการประชุมครั้งนี้ ได้มีการประชุมร่วมกับผู้ว่าราชการจังหวัด 20 จังหวัด เพื่อรับทราบปัญหาอุปสรรค วิเคราะห์ถึงศักยภาพ ที่มีอยู่ และมีการนำฟังชั่นของแต่ละกระทรวงมาบูรณาการและข้ามกระทรวง  เพื่อให้เกิดมูลค่า ลดความเหลื่อมล้ำ 
รัฐบาลให้ความสำคัญกับโครงการประชารัฐที่ต้องเร่งรัดทำงานให้บรรลุวิสัยทัศน์  โดยความร่วมมือกันทั้งในส่วนของภาครัฐ ภาคเอกชน และภาคประชาชน มองอนาคตร่วมกันให้ได้ ถ้ามองแต่วันนี้ปัญหาความขัดแย้งเกิดขึ้นแน่นอน  จึงต้องวิเคราะห์ถึง ศักยภาพ โอกาส วิกฤติ ซึ่งมี คู่กัน สำหรับพื้นที่ป่าเสื่อมโทรม มีการจัดสรรที่ดินและมอบที่ดินเอกสารสิทธิที่ทำกินให้นับแสนไร่ จัดทำเศรษฐกิจที่เป็นคลัสเตอร์  ส่งเสริมเขตเศรษฐกิจพิเศษ ด้านการเกษตร  สินค้าผ้าไหม  ศักยภาพด้านการท่องเที่ยวเชิงวัฒนธรรม  เชื่อมโยงกันทั้งระดับจังหวัด ระดับภูมิภาค และประเทศเพื่อนบ้าน ให้สามารถส่งเสริมการท่องเที่ยวได้ทั้งปี  รัฐบาลต้องทำให้ทันต่อการเปลี่ยนแปลงทั้งปัจจัยภายในและภายนอก 


ในส่วนของการบริหารจัดการน้ำ  รัฐบาลได้มีแผนการบริหารจัดการน้ำ มีคณะกรรมการบริหารจัดการน้ำและทำแผน ซึ่งได้ดำเนินการมาตั้งแต่ปี 2557 และมีการปรับแผนอย่างต่อเนื่อง ทั้งนี้เพื่อความสมบูรณ์ ไม่มีปัญหาน้ำท่วม ฝนแล้ง ซึ่งจะต้องใช้เวลาดำเนินการในช่วงระยะเวลา 20 ปี  ต้องปรับโครงสร้างให้ประชาชนเข้าถึงน้ำสะอาด ทั้งอุปโภคบริโภค และมีน้ำใช้เพียงพอในการทำการเกษตร  เราทำชลประทานได้ไม่เกิน 40 เปอร์เซ็นต์ของพื้นที่  จึงต้องวิเคราะห์ วางแผนการทำการเกษตรที่เหมาะสม ส่วนปัญหาน้ำท่วม  รัฐบาลได้เร่งแก้ปัญหาด้วยการจัดการอย่างเป็นระบบโดยเร็ว ซึ่งต้องทำต่อเนื่อง เพื่อให้เกิดความยั่งยืนตามแนวแนวพระราชดำริ ปรับการทำการเกษตรให้เหมาะสม ครบวงจร  อย่างไรก็ตาม แม้ว่าสภาพพื้นที่และสภาพดินจะแตกต่างกัน ต้องแก้ปัญหาให้ได้